**MAMICI**

Kje mamici bi rož nabral,

mi kdo to pove?

Za rojstni dan bi rad jih dal,

lepo naj dehte.

Kje rože zanjo rastejo,

mi kdo to pove?

Jih polja, trate skrivajo,

so vrh gore.

Sem vprašal še oblaček bel

in vetrič vesel,

potoček bistri sred’ planjav

in gozdič sanjav.

Rad mamici bi rož nabral,

najlepše izbral,

saj roža lepše ne cvete,

kot je srce.

Le drobno rožo sem izbral

za njeno srce,

najlepše misli vanjo dal,

naj cvet jih pove.

Pogledal drobne bom oči,

ljubezen v njih spi,

poljubil za vse dni, noči

ji bom dlani.